ངས་ནམ་རྒྱུན་ཕྱི་མི་ཐུག་པའི་སྐབས་ལ་ཡིན་ནའང་ཤོད་ཀྱི་ཡོད།མི་ལ་ཤེས་བྱ་ཡོན་ཏན་རྐྱང་པས་འགྲིག་གི་ཡོད་པ་མ་རེད།ཤེས་བྱ་ཡོན་ཏན་གཅིག་པུ་མ་ཡིན་པར་ཤེས་བྱ་ཡོན་ཏན་གང་ལ་འཇགས་སའི་རྩ་བའི་མི་དེ་དངོས་གནས་དྲང་གནས་ཀྱི་མི་སྤུས་དག་པོ་དང༌།མིའི་མཚན་ཉིད་ཚང་བ་ཞིག་དགོས་པ་འདི་ང་ཚོའི་རྩ་དོན་ཞིག་ཆགས་བསྡད་ཡོད།ཡོན་ཏན་ག་ཚོད་ཡོད་པ་ཡིན་ནའང༌།རྩ་བའི་མི་དེའི་བསམ་བློ་གཏོང་སྟངས།བྱེད་སྟངས་ཡག་པོ་མ་བྱུང་བར་ཀྱོག་ཀྱོག་ཅིག་གི་སྒང་ལ་ཕྱིན་ན་ཤེས་བྱ་ཡོན་ཏན་ག་ཚོད་ཡོད་ནའང་སོ་སོ་དོ་བདག་སྐྱིད་པ་ལ་བལྟ་རྒྱུ་ཡང་མེད།སྤྱི་ཚོགས་ནང་ཕན་པ་ལའང་བལྟ་རྒྱུ་ཡོང་གི་མ་རེད།དེ་ང་ཚོ་བོད་པ་གཅིག་པུའི་གནས་ཚུལ་མ་ཡིན་པར་འཛམ་གླིང་ནང་ཆེས་ཡར་ཐོན་ཅན་ཡིན་ཟེར་མཁན་གྱི་ནང་ལའང་གནས་ཚུལ་དེ་ཡོང་དང་ཡོང་བཞིན་པ་རེད།ཤེས་བྱ་ཡོན་ཏན་ཡོད་པའི་ཐོག་ལ་རྩ་བའི་བསམ་བློའི་འཁྱེར་སོ་ཡག་པོ་བྱུང་ན་མི་དེ་ཡག་པོ་འདུག་ཅེས་སུ་འདྲ་ཞིག་ཡིན་ནའང་ཤོད་ཀྱི་རེད།ནུབ་ཕྱོགས་རྒྱལ་ཁབ་ཀྱི་ནང་ལ་ཡིན་ནའང་དེ་འདྲ་རེད།